Borítószöveg

Izgatottan várod a legjobb barátnőd esküvőjét, ahol természetesen te is koszorúslány leszel. Ha elég ügyesen kevered a lapokat, talán a nászéjszaka nemcsak a mennyasszony számára ígérkezik forrónak…

A nőcsábász vőfélyhez szeretnél közelebb kerülni, aki a szövegével mindenkit levesz a lábáról? Vagy inkább a szexi DJ tetoválásait vizsgálnád meg közelebbről? Esetleg a barátnőd bátyja jön be neked, akiből igazi sármőr lett, mióta nem láttad? És hogy lehet ennyire dögös egy eskető pap?!

Édes élvezetek, forró szenvedély és választások hosszú sora vár rád – csakis rajtad múlik, hogyan alakulnak az események. Egy biztos: akárhogy is döntesz, feledhetetlen éjszakában lesz részed. Ha pedig mohón belevetnéd magad mindegyik kalandba, nincs más dolgod, mint visszalapozni a könyv elejére.

Libri Kiadó

Budapest

A fordítás alapjául szolgáló kiadás:

A Girl Walks into a Wedding

Hachette, Little, Brown Book Group,

London, 2013

Fordította Steiner Kristóf

Copyright © Sarah Lotz, Helen Moffett, Paige Nick, 2013

Copyright © Hachette, Little, Brown Book Group, 2013

Hungarian translation © Steiner Kristóf, 2014

Magyar kiadás © 2014 Libri Könyvkiadó, Budapest

A Libri Könyvkiadó az LS Kiadói Csoport tagja

Borítóterv © Somogyi Péter

Második kiadás

ISBN 978-963-310-531-3

Felelős kiadó a Libri Kiadó ügyvezetője

Szerkesztette Szabolcsi Eszter

Felelős szerkesztő Angyalosy Eszter

A szöveget gondozta Ligeti Szilvia

Műszaki szerkesztő Kovács Balázs Sándor

Az elektronikus verziót készítette az eKönyv Magyarország Kft.

www.ekonyv.hu

Egy lány beállít az esküvőre

Minden nő tudja, hogy a koszorúslányruha a sátán trükkje, hogy tönkretegye az életünket. Akárhogy is ígérgeti a legjobb barátnőd, nővéred vagy unokatestvéred, hogy nem fogsz úgy kinézni, mint Frankenstein menyasszonya egy vidéki diszkóban, tuti, hogy valami kanapéhuzatnak való, egyszínű anyagban sétálsz majd az oltár felé, amiben úgy nézel ki, mint aki sárgaságban szenved.

De te mégsem pánikolsz a ruhapróba előtt. Jane a legrégebbi barátnőd a világon, biztos vagy benne, hogy sosem bújtatna valami rettenetes göncbe. Képen már láttad is, hogy milyen ruhát nézett ki neked – ízléses, testhez simuló szaténruha, ártatlan sötétkék árnyalatban.

– Pezsgőt? – kérdezi az egyik eladó, tálcával a kezében. A poharakban az apró buborékocskák versenyt futnak, melyikük ér hamarabb a felszínre.

– Igen, köszönöm – lép melléd Cee Cee, Jane nővére és egyben első számú nyoszolyólánya, majd lekap egy poharat a tálcáról. Cee Cee imádja az esküvőket – és mint esküvőszervező, remekül meg is él belőlük. Kicsit azért tartasz tőle, hogy Jane-t is sikerült megfertőznie, és hisztérikus menyasszörnyet csinált belőle. De az ő rendezvényei mellett még a legfényűzőbb királyi esküvő is csak egyszerű lányszöktetésnek tűnne, egy nagy piálással összekötve a helyi kocsmában. El kell ismerni, Cee Cee kiváló szervező.

– Láttad már Jane ruháját? – kérdezed, miközben lehuppansz az egyik méregdrága fotelbe. Szemben egy tükörfal, előtted a kis pódium, amit kifejezetten ruhapróbálgatásra terveztek.

– Még nem, de már alig várom – mondja Cee Cee csillogó szemmel, és helyet foglal a szomszédos fotelben. – Te pedig tuti odáig leszel, ha meglátod, mit találtunk ki a koszorúslányoknak!

Ez elég vészjóslóan hangzik. De épp amikor elkezdenél a részletekről érdeklődni, Jane kilép a próbafülkéből. Mögötte hegyként tornyosul a fehér kelme, a szalon tulajdonosa ott sürög-forog körülötte, igazgatja a ruha uszályát.

– Istenem, Jane! – szalad ki a szádon.

Ha a ruha bámulatos, lapozz ide!

Ha a ruha rettenetes, lapozz erre az oldalra!

Az esküvői ruha bámulatos

Alig jutsz szóhoz. Jane lélegzetelállítóan néz ki. A ruha hófehér, amiről a legjobb barátnőjeként pontosan tudod, hogy nem teljesen helyénvaló üzenet, de végül is az ő esküvője – ha ez kell neki, ám legyen.

A dekoltázsa szív alakú, a dereka és az ujjai finom csipkéből vannak, a pódium mögötti tükörfal pedig megmutatja a ruha hátulján teljes hosszában végigfutó, legalább kéttucatnyi aprócska selyemgombot.

El se tudod hinni, hogy a legjobb barátnőd férjhez megy! Már oviba és általánosba is együtt jártatok. Aztán jött a tinédzserkor, a középiskola, az első szerelmek, az első szívfájdalom. Mindent együtt csináltatok végig, ám ő most továbblép, új fejezetet kezd az életében – nélküled.

Persze, borzasztóan örülsz a boldogságának, ráadásul Tom tényleg rendes pasi. Próbálsz az ő boldogságára koncentrálni, de közben azért kicsit magadat is sajnálod. Nem arról van szó, hogy mindenáron férjhez akarnál menni… Egyszerűen csak azt kívánod, bár ne éreznéd úgy, hogy épp elhagynak.

– Na, milyen? – kérdezi Jane, miközben hol jobbra, hol balra fordul, teljes pompájában megmutatva a ruhát.

– Szóhoz se jutok – válaszolod.

Cee Cee már talpon van, húzgálja, rángatja a hosszú szoknyarészt, ami örvényszerűen kavarog, majd egy terjedelmes uszályba torkollik, ami leginkább egy tejszín pocsolyára emlékeztet.

– Te vagy a legszebb menyasszony a világon, Jane! – mondja.

Bólintasz, tényleg ő a legszebb. Hatalmas gombóc van a torkodban.

– Rendben, csajok – mondja Jane –, akkor most rajtatok a sor!

Lapozz ide, és nézd meg a koszorúslányruhádat!

Az esküvői ruha rettenetes

Alig kapsz levegőt. Rettenetesen néz ki!

A ruha vakítóan fehér. Olyan bántóan fehér, hogy fáj tőle az ember szeme. De az igazi gond nem is ez, hanem maga a fazon.

A Dinasztia című sorozat egy egész évada alatt nem látni annyi redőt, rojtot és válltömést, mint ezen a ruhán. A kivágás a mellrészen túlságosan mély, és valami csipkés, hálószerű anyaggal van borítva. Aztán ott vannak azok a hatalmas, fehér, gyűrött textilvirágok, amik úgy néznek ki, mintha egy óvodai szakkört bíztak volna meg a díszítőelemek elkészítésével. Egyébként a szoknya maga is rém fura, olyan se nem hosszú, se nem rövid fazon.

– Lélegzetelállítóan nézel ki! Ez a leggyönyörűbb ruha, amit valaha láttam! – áradozik a barátnőd nővére.

Feltűnés nélkül fürkészed Cee Cee arcát. Ha hazudik is, roppant ügyesen csinálja. Jane bizakodóan fordul feléd.

Ha el akarod mondani Jane-nek az igazat, lapozz ide! 

Ha inkább hazudsz neki, lapozz erre az oldalra! 

Elmondod Jane-nek az igazat

– Na? – kérdezi Jane, és a szája mosolyra húzódik. – Mit gondolsz?

Megragadsz egy pohár pezsgőt, és szaporán kortyolsz belőle párat. A buborékok az orrodba mennek, amitől köhögni kezdesz – de így legalább nyertél egy kis időt.

– Hát... nem vagyok benne biztos, hogy a hófehér a te színed – nyögöd ki nagy nehezen.

– A hófehér, megjegyzem, nem szín, hanem árnyalat – böki oda élesen a menyasszonyiruha-szalon vezetője.

– Szóval szerinted a színével van a baj? – kérdi Jane. Az üzletvezetőhöz fordul. – Létezik ez a modell halvány rózsaszínben? Vagy esetleg korallban?

Rózsaszín? Korall? Na, az még ennél is borzalmasabb lenne!

– Hmm... igazándiból, ha jobban meggondolom, nem is a szín a baj, hanem a fazon – helyesbítesz. – Neked olyan fantasztikus alakod van, Jane! Ez a ruha viszont nem mutat meg belőle semmit.

– Most vagyok itt nyolcadik alkalommal. Már vagy több száz ilyen szart felpróbáltam. Megkérhetlek, hogy fejtsd ki egy kicsit pontosabban?

Na, jöhet még egy korty pezsgő...

– Azt hiszem, ez a... sok fodor-bodor egy kicsit túlzás.

Jane az egyik egész alakos tükör felé fordul.

– Nagyon utálod? De most őszintén!

– Biztos vagy benne, hogy hallani akarod?

– Ki vele! Te vagy a legrégebbi barátnőm. Ki fogom bírni.

Cee Cee egyértelmű gesztusokkal jelzi, hogy el fogja vágni a torkod, ha nem hagyod abba azonnal. Mindeközben az üzletvezető és a pezsgőt kínálgató eladónő leplezetlen rettegéssel a szemében várja, hogy vajon most mi fog történni.

– Oké. Nézd, Jane, hiába próbálnám szépíteni. A helyzet az... – felhörpinted az utolsó kortyot, és veszel egy mély lélegzetet. A legjobb barátnődről van szó, tartozol neki az igazsággal: – Egyszerűen undorítóan néz ki. Felfordul tőle a gyomrom. Olyan, mintha valami újfajta dizájnpelenkát akarnál divatba hozni.

Jane metsző pillantást vet rád.

– Hogy mondhatsz ilyet?

Lehet, hogy finomabban kellett volna. Ráfoghatnád a sok pezsgőre.

– Jaj, ne haragudj! Nem így akartam, kicsúszott…

– Féltékeny vagy? Ugye erről van szó? Mert én találtam magamnak egy férfit, aki szeret, te pedig még nem!

Ezt meg honnan veszi? Feszültséggel telik meg körülöttetek a levegő.

– Én, féltékeny? Dehogyis, most nagyon igazságtalan vagy! Te akartál őszinte véleményt.

– Mi lesz a következő, amivel előrukkolsz? Talán hogy le kellene fújnom az egészet, hogy ne is menjek hozzá Tomhoz?

Ha már itt tartunk, valójában egyáltalán nem vagy meggyőződve róla, hogy Jane vőlegénye, Tom a tökéletes férfi a barátnőd számára, de nem biztos, hogy túl jó ötlet lenne épp most bedobni még egy bombát.

Jane szemében könnyek csillognak. Hosszú, kínos csend telepszik rátok, a menyasszony meredten nézi magát a tükörben. Már készülsz a további visszavágásokra, ám Jane-ből hirtelen kitör a nevetés.

– Tisztára úgy nézek ki, mint valami skizó hercegnő valami Disney-filmből!

– Vagy mintha felrobbant volna veled a habcsókgyár – teszed hozzá.

Jane kacag.

– Nem is értem, hogy gondolhattam ezt komolyan.

– Nos, nekem tetszik – szól közbe Cee Cee, de a húga kivételesen nem foglalkozik vele.

– Ilyesmihez mit szólnál? – kérdezed, és a ruhaakasztó sínhez sétálva előhúzol egy testhez álló, csontszínű selyemből készült vintage ruhát. – Ezt már korábban kiszúrtam, szerintem fantasztikusan állna rajtad.

– Tényleg szép – mondja Jane, azzal az üzletvezetővel a nyomában eltűnik a próbafülke függönye mögött. Te és Cee Cee kint vártok.

Amikor Jane ismét előbukkan, mindkettőtök lélegzete eláll. Elbűvölő. Tökéletes. A csalókán egyszerű ruha a fityegő rojtjaival egy az egyben A nagy Gatsby-féle glamúrt idézi, és mintha kifejezetten Jane karcsú alakjára tervezték volna.

– Köszönöm, hogy megmentettél – fordul hozzád Jane. – Most viszont rajtatok a sor!

Lapozz ide, és nézd meg a koszorúslányruhádat!